Man veg vir sy lewe ná duikongeluk by swembadArgieffoto ŉ 41-jarige man veg om sy lewe in ŉ Durbanse hospitaal ná ŉ fratsongeluk Donderdagmiddag by ŉ swembad in Effingham, in die noorde van die stad. Kyle van Reenen, woordvoerder van Marshall Security, het gesê nooddienste is omstreeks 17:00 na die Firwood- munisipale swembad ontbied. “Die man het na bewering in die swembad ingeduik en sy kop teen die bodem van die swembad gestamp. Lewensredders het besef die man is in die moeilikheid en het hom uit die water gehaal en in die herstelposisie geplaas terwyl hulp ontbied is.” Marshall Security se mediese bystandeenheid asook Crisis Medical en Netcare 911 het die man op die toneel bygestaan. Chris Botha, woordvoerder van Netcare 911, het gesê die man is vir moontlike ruggraatbeserings behandel. “Sy toestand was kritiek en hy is op ŉ draagbare ventilator geplaas om hom te help asemhaal. Hy is op ŉ spesiale draagbaar geplaas en na ŉ gespesialiseerde hospitaal in Durban geneem vir mediese behandeling,” het Botha gesê. Volgens Van Reenen is die man in ŉ ernstige, maar stabiele toestand in die King Edward VII-hospitaal.